runetrust/blame-folketinget-dk huggingface dataset:
Pernille Skipper (EL), 2015-10-08:
Jeg tror med al respekt muligvis at de elever, som går lige her rundt om hjørnet på Københavns tekniske skole, hvor lofterne er ved at falde ned, og hvor man har lærerfri undervisningstimer, synes, det er lidt af en overdrivelse, for ikke at tale om de universitetsstuderende, der stadig væk sidder i vindueskarmene, når de endelig langt om længe får en undervisningstime i løbet af en uge.
Mikkel Bjørn (DF), 2024-10-24:
Men jeg er nysgerrig på noget: Ligesom vi kan lave en særlov specifikt for ukrainere, der ikke gælder for andre grupper, ville man så ikke kunne sige, at særloven, dvs. de meget lempelige forudsætninger for at kunne komme hertil, kun gælder for kvinder og børn og mænd, der har lidelser, skavanker og er i den ældre aldersgruppe osv., sådan at våbenføre mænd fra Ukraine ikke bliver omfattet af særloven og dermed den meget lempelige og direkte adgang til ophold i Danmark?
Lars Barfoed (KF), 2011-05-12:
Bekendtgørelsen bygger bl.a. på en udtalelse fra 2003 fra Det Dyreetiske Råd og på et oplæg udarbejdet i fællesskab af Dyrenes Beskyttelse og Dansk Pelsdyravlerforening, og bekendtgørelsen gennemfører samtidig i dansk ret Europarådets rekommandation fra 1999 om pelsdyr.
Line Barfod (EL), 2007-05-09:
Derfor synes jeg hellere, at vi skal lave en retssikkerhedskommission og se på, hvordan vi så kan skabe et system, hvor folk får ret første gang, de henvender sig, og får ret med det samme i sagsbehandlingen, i stedet for at bygge et system op på, at man skal have klager og bisiddere, advokater og alt muligt andet.
Henning Hyllested (EL), 2011-11-25:
Er det ikke indgået i overvejelserne, at der, når man i regeringen så fjernede det, der var Dansk Folkepartis figenblad i forhold til at være med i efterlønsreformen, nemlig de der 50, 60, 70 toldere ved den dansk-tyske grænse, måske i virkeligheden ville være opstået en mulighed for at få den her tilbagetrækningsreform, som den så fint hedder, fjernet igen?
Keld Albrechtsen (EL), 2000-04-12:
Ministeren ved jo godt, at i den sene natteforhandling, hvor traktaten altid bliver skruet sammen, dagen før det officielle topmøde godkender teksten, bliver der også skruet et forlig sammen, og det sidste, afgørende punkt, man har som nødbremse, er, at man kan sige: Vi nedlægger veto mod den samlede traktat.
Jørn Jespersen (SF), 2003-12-02:
Der er opbygget utrolig gode faglige miljøer, men de mangler finansiering til deres arbejde, så hvis vi er enige om, at miljøøkonomi skal styrkes, hvorfor så ikke sætte de folk, der har forstand på det og har dokumenteret, at der er begået fejl, til at gøre det?
Nils Sjøberg (RV), 2020-02-26:
Det skaber en flaskehals for togtrafikken fra Danmark og Norden i sydgående retning, og både borgmestre, regionsrådsmedlemmer, kommunikationsdirektører osv. har påpeget en større begrænsning for at flytte godstransport fra veje til jernbane og dermed også for at nedsætte Danmarks transportmæssige CO 2 -udledning.
Jan Petersen (S), 1999-12-16:
Jeg synes stadig væk, jeg kan forsvare at gå ud og sige til en række mennesker: Ja, der er en dieselafgift, fordi jeg har været med til at sørge for, at der er et togsæde at sidde på, når du skal køre fra Jylland til København og besøge dine børn eller børnebørn, og du ikke selv har et kørekort og kan køre i bil.
Helge Sander (V), 2006-01-31:
Jeg mener helt klart, at der er tale om noget meget, meget specifikt, og det kan bedst eksemplificeres med det eksempel, som et par ordførere var inde på, senest fru Anne Grete Holmsgaard, nemlig der, hvor vi foretog overflytningen af de yngre kvindelige forskere fra Det Strategiske Forskningsråd til Det Frie Forskningsråd, fordi det nu var mest hensigtsmæssigt med de hjælpemidler, som er i Det Frie Forskningsråd.
Kristian Thulesen Dahl (DF), 2021-12-14:
På 100 år kommer to ministre i Rigsretten og får vurderingen derfra, men der er en lang liste af ministre, der på forskellig vis har overtrådt ministeransvarlighedsloven derudover, men fået en anden – i citationstegn – straf i nogle situationer, ved at man lige må tage nogle år, hvor man ikke er minister, for så senere at komme tilbage som minister igen, og i mellemtiden kan man så sidde her i Folketingssalen og på skatteydernes regning få sit gode vederlag, som vi jo får som folketingsmedlemmer, for vi bliver behandlet godt, mens andre af kollegerne bliver stemt i Rigsretten, altså to inden for 100 år, og får så en dom der.
Hans Christian Schmidt (V), 1997-11-20:
Når vi har et forslag til vedtagelse, hvor vi går ind og taler om en »Lokalagenda 21« og om at inddrage befolkningen osv., så er det helt klart et nødvendigt signal at sende fra dette Folketing, at man tager befolkningen alvorligt, hvis man agter at involvere dem - og det gør vi - i miljøpolitiske spørgsmål.
Lone Dybkjær (RV), 2010-04-12:
Derfor har jeg den sådan lidt overordnede betragtning om det her og så det næste forslag, at det ikke er klogt; men, altså, jeg synes også, at det er fornuftigt at få taget nogle optagelser af det her, og jeg er da enig med dem, der har sagt, at man kan undre sig over, at det ikke allerede sker.
Rasmus Prehn (S), 2010-09-07:
Set i det lys, vil den konservative ordfører så ikke sige, at der altså er noget, der tyder på, at man i kommunerne har en for presset økonomi, og at netop folkeskoleområdet er et, der skal have et økonomisk løft, hvis det er, vi skal have – som De Konservative selv siger – en folkeskole i topform.
Peder Hvelplund (EL), 2022-04-08:
Vi så meget gerne, at regeringen og de øvrige partier bag det nationale sikkerhedskompromis havde den samme villighed til at finde tocifrede milliardbeløb til en grøn omstilling og dermed en mere bæredygtig sikkerhedspolitik, som tilfældet er med de nye oprustningsambitioner.
Holger K. Nielsen (SF), 2010-02-03:
Der er det så, at man kan gøre sig denne forestilling: Når man kører så hårdt imod Thomas Rathsack, skyldes det så, at der er tale om en lille fisk, hvorimod der omkring lækagen i 2007 er tale om folk meget tæt på ministeren, i hvert fald folk fra forsvaret, fordi det bliver lækket før mødet i Det Udenrigspolitiske Nævn?
Jacob Jensen (V), 2024-10-11:
Lovforslaget her medfører, at der sker en nedsættelse af taksten vedrørende kontrolkampagner, som følge af at udgiften til visse kemiske analyser nu indregnes i gebyret for den ordinære kontrol af engrosvirksomheder, og der vil være en forhøjelse af takster for ejere af besætninger med grise og kvæg som følge af den dyrevelfærdsaftale, vi indgik her tidligere i år, og som følge af at vi også dér har aftalt, at kontroltrykket skal øges, men ikke bare øges i bred forstand, men øges på en måde, hvor vi ligesom også går mere risikobaseret til værks og ser på, hvor der er nogle særlige udfordringer, og gør det mere datadrevet.
Lone Dybkjær (RV), 2007-05-10:
Jeg synes heller ikke, at man snakker med nogen kommunalfolk, som ikke siger: Jamen sådan er det, vi kan ikke blive ved at spare så meget, som vi gør, og vi kan ikke blive ved at kræve så meget dokumentation og skriftligt arbejde og så regne med, at vi stadig væk også får tid til den virkelige indsats.
Christian Lund Jepsen (V), 2003-06-03:
: »Pessimister er dog de mærkeligste tåber, der går rundt og tror på det modsatte af, hvad de håber. Nej, optimister, som livet beror på, det er dem, der tør håbe på noget, de tror på.« Nu er det ikke så lang tid siden, at jeg kom ude fra virkeligheden og herind på Christiansborg, hvor murene er tykke, og hvor man en gang imellem skal huske, at der også er noget uden for Borgen. Det billede, jeg ser af Danmark, er, at Danmark er et af verdens rigeste lande med en levestandard, der er højere end noget andet sted.
Lene Espersen (KF), 2001-05-31:
, når det gælder skattepolitikken, men det kan vi jo diskutere videre under det konservative indlæg her under debatten. Jeg har et spørgsmål til fru Pernille Blach Hansen, når det gælder sundhedsvæsenet og de her forsikringsordninger, som Socialdemokratiet tordner imod: Er det kun fru Pernille Blach Hansen, der ikke har forstået, at forsikringsordningerne er et symptom på den sygdom, der er i vores sundhedsvæsen, og ikke noget, som folk har opfundet bare for deres egen glædes skyld?
Monika Rubin (M), 2024-05-03:
Derfor er jeg glad for, at vi i regeringen sammen med både SF, LA, Det Konservative Folkeparti og Radikale Venstre nu tager endnu mere ansvar for og endnu nogle skridt mod at få mere kvalificeret sundhedspersonale til Danmark. Moderaterne støtter derfor naturligvis lovforslaget. Mange tak.
Rosa Lund (EL), 2023-02-28:
Det er godt nok sjældent, jeg står på den her talerstol og taler for en højere strafferamme, men jeg ville alligevel være ærgerlig over det, hvis vi kom til at lave et stykke lovgivning, der gjorde, at man på en eller anden måde kunne ende med at få en lavere straf for at have begået en meget alvorlig forbrydelse.
Per Bisgaard (V), 2010-04-15:
Det, der måske giver et grumset billede, er de mange klassekasser, som jo rummer indsamlede beløb fra forældre, eleverne selv eller fra gaver, og her er det jo sådan, at fantasien næsten ingen grænser har, når der er muligheder for at lave spændende undervisning, også uden for skolens matrikel.
Pernille Rosenkrantz-Theil (EL), 2003-12-19:
Jeg vil altså mene, at befolkningen, der troligt hver evig eneste måned betaler store summer for det her velfærdssamfund, må føle sig noget til grin for deres egne penge, når de kan se en regering lade de store fisk slippe; lade dem, som burde lægge de største summer og påtage sig det største ansvar, slippe for at betale kæmpe millionbeløb i skat.
Birthe Skaarup (DF), 2005-03-16:
Deraf følger de vigtigste: at fem regioner nu får ansvaret for praksis i sygehussektoren, at grundlaget bliver bredere, og at ressourcerne bliver bedre udnyttet, at man styrker selve planlægningsgrundlaget, at man udnytter fordele ved specialisering, samt at der – hvad der er nok så vigtigt – gives et kvalitetsløft til hele sektoren.
Mariann Fischer Boel (V), 2004-04-27:
Med hensyn til moratoriet må vi jo erkende, at på basis af de udtalelser, der kom i sin tid, da moratorielandene besluttede, at nu skulle alle godkendelser af gmo'er udsættes, indtil sporing-mærknings-direktivet var vedtaget - det blev det under det danske formandskab, og derfor har der været en timeoutperiode, indtil direktivet trådte i kraft den 17. april - at de lande, der stod bag moratoriet i sin tid, er væk.
Mattias Tesfaye (S), 2020-11-19:
Vi har bare set, at to af aftalerne lige pludselig eksploderede, og at det begyndte at vælte ind med unge fra Chile og Argentina, og at de ikke holdt ferie i Danmark og arbejdede lidt ved siden af, men primært trådte ind i bunden af det ufaglærte arbejdsmarked, og det var ikke på nogen ansættelsesvilkår, fordi de jo faktisk i princippet havde deres eget cvr-nummer.
Ole Stavad (S), 2001-04-19:
Og endelig skal jeg nævne, at Erhvervsministeriet for kort tid siden har udgivet en rapport, vi kalder »Veje til bedre udbud«, hvor også en lang række af de konkrete aktører, der har været inde i udbudssituationer, har været involveret, og som rummer en række konkrete anbefalinger, som det er godt at få forstand af.
Søren Søndergaard (EL), 2022-03-29:
Jeg vil slet ikke anfægte, at symbolpolitik også har stor betydning i udenrigspolitikken, men i og med at man fastholder etkinapolitikken og ikke ligesom åbner for en diskussion om, hvorvidt den er rigtig, slår man også fast, at der er nogle klare grænser for, hvad vi rent faktisk kan gøre.
Pernille Rosenkrantz-Theil (S), 2023-02-08:
Jeg synes, en af de fantastiske ting ved det danske velfærdssamfund er, at vi kan tilbyde en bedre boligstandard end det, man ser i andre samfund, hvor trailerparker har udviklet sig til at være en af de måder, en for stor del af befolkningen bor på.
Morten Bødskov (S), 2013-02-22:
Det handler nemlig om, at vi skal udskyde revisionen af de danske logningsregler, således at den ikke foretages og igangsættes nu, men udskydes til folketingsåret 2014-15, og at vi altså dermed afventer – som det også har været sagt – den kommende revision af logningsdirektivet.
Thomas Adelskov (S), 2006-11-28:
Det her handler simpelt hen om, at vi i hvert fald sikrer, at man som minimum har det job, men der er sådan set ikke noget til hinder for, at man kan blive i den virksomhed, man er i, og det fremgår ingen steder af forslaget, at det skulle være sådan, som det er udtænkt oppe i hr. Torsten Schack Pedersens hoved.
Keld Albrechtsen (EL), 2001-02-06:
Det er smukt af hr. Knud Erik Hansen, at han gerne vil have, at den danske regering skal forsøge at gøre noget ved det problem, men desværre er forhandlingsgrundlaget, som det er fremlagt fra EU's side over for ansøgerlandene, sådan, at det bliver dikteret og trukket ned over hovedet på dem, hvis de vil være med i EU.
Rasmus Lund-Nielsen (M), 2026-01-29:
Flere peger på en reel bekymring om, at en centralisering kan ramme studerende med særlige behov, hvor personlig vejledning har gjort en forskel, og derfor er det også helt afgørende, at implementeringen bygger på en stærk vejledningsindsats, ikke mindst for dem, der har sværest ved systemet.
Frank Dahlgaard (UP), 2000-04-06:
Jeg tror også, vi kan få et rigtig godt, venskabeligt, nordisk, fra begge sider gengældt forhold til Færøerne uden alt det her anstrengte, hvis Færøerne bliver sig selv og bliver selvstændige, så det vil jeg opfordre dem til at blive og ikke bevæge sig ud i den dér uværdige snak om, hvorvidt der kan hives nogle ekstra milliarder ud af danskerne eller ej.
Pelle Dragsted (EL), 2024-05-02:
Det er også blevet undersøgt af Konkurrence- og Forbrugerstyrelsen, at når folk ikke skifter bank, er det, fordi de typisk ikke kan gennemskue det, fordi de måske har en indlånskonto, de har noget lån, de har en kassekredit, de har måske en bil, et billån, og de har måske en realkredit, og mange banker kræver jo de her helkundeforhold, og så er det meget svært at sammenligne, hvad det egentlig er, man vil spare ved at skifte bank.
Søren Søndergaard (EL), 1999-04-20:
Man kan sige, at der er det lille fremskridt, at de skjulte borgmesterklubber nu bliver synlige; men netop den lange liste af råd og foreninger og udvalg, som nu skal høre under Udviklingsrådet, viser behovet for en hovedstadsreform, som skaber et overordnet, demokratisk valgt organ, der kan tage sig af de regionale problemer.
Jørn Jespersen (SF), 2002-05-08:
Jeg tror faktisk, at det er sådan, som det også er ude i erhvervslivet, at man kan konstatere, at der er en sammenhæng mellem målsætninger og handling: når man forpligter sig på et bestemt mål på et bestemt tidspunkt, er det inspirerende og igangsættende i forhold til handlingen.
Christian Friis Bach (V), 2025-04-23:
Jeg blev valgt til Folketinget og blev minister og måtte forlade kommunalbestyrelsen, så jeg har ikke evalueret på de samlede erfaringer fra lige præcis Egedal Kommune, men det kan skrues sammen på en måde, så det både gavner kommunens økonomi og energirenoveringen, og det skal vi måske blive bedre til at sætte fokus på og bakke op om.
Sonja Mikkelsen (S), 2000-10-26:
Jeg er meget glad for de meget uforbeholdne tilsagn, der ligger fra en række partier, både fra Det Konservative Folkeparti og Dansk Folkeparti og også fra Kristeligt Folkeparti og stort set også fra SF og fra CD. Så må vi jo se, om vi under udvalgsbehandlingen kan få endnu flere med på at vælge den metode, som her er lagt op til.
Carolina Magdalene Maier (ALT), 2015-12-10:
Det, jeg har gjort, er, at jeg har talt med nogle forskellige eksperter, og jeg har bl.a. ringet og talt med Sigurdur Skarphédinson – jeg udtaler det sikkert helt forkert – som er Danmarks førende ekspert i flåtbårne infektioner og sidder på det, der hedder Klinisk Center for Vektorbårne Infektioner på Odense Universitetshospital.
Finn Sørensen (EL), 2019-04-23:
Jeg har måske så lige den, hvad skal jeg sige, holdningsmæssige tilgang til det, at det har jeg dog trods alt aldrig nogen sinde sagt om nogen af Liberal Alliances forslag, og det er ikke, fordi jeg synes, de er gode, det er bare, fordi jeg foretrækker sådan en mere politisk argumentation over for det.
Pernille Vermund (NB), 2020-01-21:
I Nye Borgerlige anerkender vi, at der på den ene side er udfordringer i forhold til overvågningen – vi er meget optaget af, at vi som borgere ikke er statens borgere, men at vi skal være frie borgere i et frit land – og at der på den anden side af den her balancestang er hensynet til, at vi som frie borgere også skal kunne have sikkerhed for, at hvis der sker forbrydelser, har vi myndigheder, som hjælper med at opklare forbrydelserne, og i den opklaring er overvågning et meget, meget essentielt redskab.
Poul Nødgaard (DF), 2002-12-05:
Det synes jeg er meget centralt at få at vide, for så vil det i realiteten sige, at hvis vi havde ventet med det her beslutningsforslag - jeg har hørt, at der går et par måneder eller tre, inden bagmandspolitiet er klar med deres ting - så ville Det Radikale Venstre i realiteten have stemt for.
Joachim B. Olsen (LA), 2017-04-18:
Og det siger i hvert fald mig – og jeg kan ikke forstå, at det ikke det ikke siger alle andre det samme – at der er et rum for, at den offentlige økonomi kan drives mere effektivt, sådan at borgerne, arbejderne, lønmodtagerne kan beholde en større del af den værdi, de rent faktisk skaber.
Bjarne Laustsen (S), 2010-06-16:
Jeg har stillet spørgsmålet mange gange: Hvem er det, der har stillet det her modbydelige forslag om, at de, der er længst ude på kanten af arbejdsmarkedet, nu skal have dobbelt så lang tid til at genoptjene retten til at blive fastholdt i dagpengesystemet?
Ida Auken (S), 2013-10-31:
For lad mig lige sige helt klart til dem, der følger den her debat, og som måske kunne være blevet en lille smule forvirret: Der er tale om en ordning, en skrotningsordning, hvor man som bilejer hvert år betaler et lille beløb ind – det er i dag 60 kr., og vi vil hæve det til 100 kr., for at ordningen kan hvile i sig selv – til gengæld får man, når man skrotter sin bil, som det er i dag, 1.750 kr. tilbage, og på sigt 1.500 kr.
Hans Christian Schmidt (V), 2003-01-22:
Når vi ikke lægger op til en fuldstændig harmonisering, skyldes det først og fremmest, at Tønder Marsk-beskyttelsesloven ikke er landsdækkende, det siger jo sig selv af navnet, men kun i anden sammenhæng omfatter en lille del af landet. Det er derfor naturligt at lægge hovedvægten på de klageberettigede foreningers lokale tilknytning.
Ellen Trane Nørby (V), 2018-01-11:
På den baggrund er det selvfølgelig et problem, når børn og unge under 18 år i strid med loven forholdsvis nemt kan skaffe sig adgang til cigaretter, og her er der netop nogle aktører, som ikke løfter deres ansvar i tilstrækkelig grad; de overholder simpelt hen ikke loven i dag, men det skal de selvsagt.
Søren Søndergaard (EL), 2002-01-09:
Vi kan være positive over for det, blandt andet fordi enhver mine, der bliver ryddet, eller enhver ueksploderet amerikansk klyngebombe, som bliver fjernet, vil gøre livet lettere for den humanitære indsats, som mere end nogen sinde er nødvendig i Afghanistan, og dermed også for den almindelige afghanske befolkning.
Ebbe Kalnæs (CD), 2001-05-08:
Men jeg vil tro, at dér, hvor man har en række biomasseværker, halmværker, træpilleværker, og hvad der ellers vil være af den slags ting, og for den sags skyld også andre værker, som har en tilstrækkelig stor termokande til at gemme sin energi og sin varme, kan det godt være, vi skulle have en dypkoger ned, så vi, når der er strøm nok, kunne sige til dem: Lad lige være med at fyre jeres gas eller noget andet af, tag lige og lad dypkogeren køre et par timer, hvor vi har for meget strøm.
Jørn Dohrmann (DF), 2006-04-06:
Jeg vil sige som hr. Christian Wedell-Neergaard: Det er klart, at vi gerne vil gøre noget på dette område, men det forslag, som er fremsat af SF, Socialdemokraterne, De Radikale og Enhedslisten, løser jo ikke hele problemet, og da vi ved, at justitsministeren er på vej med et andet og bedre forslag, som vi håber bliver gennemført inden for ganske kort tid, så er det jo klart, at vi ikke vil vedtage noget, der efter vores mening ikke er godt nok.
Jette Gottlieb (EL), 2001-04-19:
Det hænger jo bl.a. sammen med, at højrefløjen og heller ikke den yderste højrefløj, som hr. Knud Erik Kirkegaard i givet fald er nødt til at skaffe sit flertal sammen med, har været villig til at komme med nogen konkrete forslag, som de kunne arbejde med regeringen om, og som kunne imødekomme de ting, hvor det simpelt hen er konstateret, at arbejdsmiljøet er blevet forringet og forringet og forringet gennem de senere år.
Ole Sohn (SF), 2000-11-17:
Når man får et aktiveringstilbud, som er fuldstændig perspektivløst, bør der være en ret til at sige fra - ikke for evigt, men man skal have mulighed for at kontakte sin faglige organisation, sin a-kasse eller en anden form for bisidder og sige: Vi vil gerne have en bisidder, som kan sikre, at vi får kvalitet ind i billedet.
Mette Frederiksen (S), 2017-10-05:
Og om den ved vi, at det jo i høj grad er velfærden, der skal holde for, når man i sin økonomiske politik ikke sikrer, at der er offentlig økonomi til at kunne følge med den almindelige befolkningsmæssige udvikling, som vi står over for, bl.a. med flere ældre – og heldigvis for det, i øvrigt.
Pernille Blach Hansen (S), 2003-05-15:
Jeg vil gerne spørge den konservative ordfører, om ikke Det Konservative Folkeparti synes, at det ville have været mægtig godt, hvis man i rapporten om grøn markedsøkonomi havde tilkendegivet, hvad Det Konservative Folkeparti jo har ment flere gange, at en af de mest oplagte ting at gøre på området her, vil være at omlægge registreringsafgiften, så den fremmede mere miljøvenlige biler.
Morten Homann (SF), 2002-05-23:
Jeg var meget glad for, at Venstres ordfører her fra talerstolen for et øjeblik siden bekræftede, at det her vil betyde, at der vil være nogle områder - ikke bare udkantsområder, men nogle områder i Jylland - som vil opleve, at der simpelt hen er færre valgmuligheder, færre fjernbusruter, fordi man har valgt et ideologisk forslag, som drejer sig om at liberalisere, privatisere for dets egen skyld uden at have blik for, hvad det her giver af muligheder for borgerne.
Aaja Chemnitz Larsen (IA), 2020-10-20:
Og i den forbindelse er vi stødt på noget viden, som handler om, at der er sket nogle adoptioner før i tiden – i nogenlunde samme tidsperiode som det med eksperimentbørnene – som måske ikke har været sådan helt lovlige, eller som i hvert fald har været på kant med loven.
Christian Rabjerg Madsen (S), 2025-10-09:
Det er Trine Pertou Mach, der har en partiformand og en ledelse, som taler om, at vi skal bekæmpe antisemitisme, men som samtidig er medlem af et parti, hvor flere medlemmer har forsvaret Hamas, og vi har en situation, hvor dele af Enhedslisten på organisationsniveau har deltaget i demonstrationer, hvor man har brugt billeder fra Hamas' angreb til at pryde de demonstrationer.
Lars Løkke Rasmussen (V), 2017-01-31:
Det er derfor, at vi ved det her Vallettatopmøde, der skal være på fredag, på ny vil gentage bl.a. behovet for, at EU får styr på sine ydre grænser, at man bygger partnerskaber op i Afrika, ligesom man nu har gjort det med Tyrkiet, hvor man fik Vestbalkanruten under kontrol, fordi vi sådan set gerne vil nå derhen, hvor vi ikke har brug for grænsekontrol.
Karen Jespersen (S), 2000-05-16:
Forespørgslen drejer sig mere præcist om landdistriktpuljen og hvilke overvejelser, man gør sig om den pulje. Man kan sige, at selv om det jo ikke er de meget store beløb, der ligger i puljen, har den alligevel i de 6 år, den har eksisteret, haft en meget vigtig funktion.
Keld Albrechtsen (EL), 1997-11-26:
Jeg vil gerne spørge ministeren om holdningen til de væsentligste af de punkter, som Jesse Helms har opregnet, for vi kan jo meget vel risikere, at der i den afgørende forhandling mellem de højreorienterede senatorer og præsidenten aftales nogle betingelser, som bl.a. vedrører i hvert fald to meget alvorlige punkter, nemlig for det første et antimissilforsvar og for det andet en håndfæstning om, at der skal kunne føres atomvåben ind på de nye NATO-landes territorium.